Resumaziun dal text: La ruina dal chastè Urgiz tar Densbüren.
Rapport da la sanaziun da la miraglia dal 1996/97

Da Peter Frey / translaziun Lia Rumantscha

Las stgarsas restanzas da mir dal chastè d’Urgiz sper Densbüren han pudì vegnir conservadas 1996/97. Questas lavurs han permess a l’archeologia chantunala argoviana da retschertgar l’istorgia da la construcziun, ch’è sa restrenschida sin in’analisa da las parts da mir e da foss vesaivlas e sin l’evaluaziun da funtaunas scrittas. Il chastè construì il pli tard en la segunda mesadad dal 12avel tschientaner consistiva l’emprim d’in pitschen implant circumdà d’in foss situà sin il punct il pli aut dal grip. En la segunda mesadad dal 13avel u a l’entschatta dal 14avel tschientaner è il chastè vegnì engrondì cun surbajegiar l’anteriur foss e chavar in nov foss per impedir l’avischinaziun. Da quel temp residiavan probablamain ils chavaliers dad Uriol sin il chastè che furmava ensemen cun ils vitgs da Densbüren ed Asp in feud dals uvestgs da Strassburg. En il decurs dal 14avel tschientaner è il chastè daventà possess dals Effingers da Brugg, il 1444 da Konrad Rätz da Säckigen e 1475 da Heinrich Hasfurter. L’onn 1502 ha Berna cumprà il chastè, bandunà paucs decennis avant. En il 16avel e 17avel tschientaner aveva Berna en la ruina in post da guardia.